ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 29ης Μαρτίου 2012 για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία (2012/224/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Σύμφωνα με το άρθρο 3 παράγραφος 9 της εκτελεστικής απόφασης 2011/344/ΕΕ (2) του Συμβουλίου, η Επιτροπή, από κοινού με το Διεθνές Νομισματικό Ταμείο και σε συνεργασία με την Ευρωπαϊκή Κεντρική Τράπεζα, προέβη στην τρίτη επισκόπηση της προόδου που σημείωσαν οι αρχές της Πορτογαλίας όσον αφορά την υλοποίηση των συμφωνηθέντων μέτρων στα πλαίσια του προγράμματος οικονομικής και δημοσιονομικής προσαργμογής («πρόγραμμα») και εξέτασε επίσης την αποτελεσματικότητα και τον κοινωνικοοικονομικό αντίκτυπό τους. (2) Η επισκόπηση κατέδειξε ότι η συμμόρφωση της Πορτογαλίας με τους όρους που είχαν τεθεί για το τέταρτο τρίμηνο του 2011 είναι ικανοποιητική. Το 2011 το έλλειμμα της γενικής κυβέρνησης έπεσε κάτω από τον στόχο του 5,9 % του ΑΕΠ και υπολογίζεται τώρα σε περίπου 4% του ΑΕΠ, παρά την κατ’ εξαίρεση μεταφορά ποσού περίπου 6 δισεκατομμυρίων EUR (περίπου 3½ % του ΑΕΠ) από τα συνταξιοδοτικά ταμεία των τραπεζών στο δημόσιο σύστημα κοινωνικής ασφάλισης. Ο προϋπολογισμός του 2012 ανταποκρίνεται στον στόχο για μείωση του ελλείμματος στο 4½ % του ΑΕΠ σύμφωνα με το πρόγραμμα. Οι πολιτικές προσπάθειες για στήριξη της σταθερότητας του χρηματοπιστωτικού συστήματος συνεχίζονται. Οι τράπεζες της Πορτογαλίας εργάζονται από κοινού προς την κατεύθυνση της εκπλήρωσης των υψηλότερων κεφαλαιακών απαιτήσεων που προβλέπονται στο πρόγραμμα, λαμβάνοντας υπόψη τις επιπτώσεις που έχει η απαίτηση της Ευρωπαϊκής Αρχής Τραπεζών για νέο προσωρινό κεφάλαιο ασφαλείας για εκθέσεις στο δημόσιο χρέος, για αποτίμηση του δημόσιου χρέους σε τιμές αγοράς, το ειδικό πρόγραμμα επιτόπιων επιθεωρήσεων και τη μεταφορά των συνταξιοδοτικών ταμείων των τραπεζών στο δημόσιο σύστημα κοινωνικής ασφάλισης. Οι μεταρρυθμίσεις των αγορών εργασίας και προϊόντων προχωρούν επίσης: επιτεύχθηκε συμφωνία με τους κοινωνικούς εταίρους για ευρεία και φιλόδοξη μεταρρύθμιση της αγοράς εργασίας και υποβλήθηκε στο Κοινοβούλιο νομοσχέδιο που προβλέπει τη σημαντική αναθεώρηση του νόμου-πλαισίου περί ανταγωνισμού, πράγμα που θα διαμορφώσει τους αναγκαίους όρους για την αποτελεσματική επιβολή των κανόνων ανταγωνισμού. Το πρόγραμμα ιδιωτικοποιήσεων υλοποιείται με βάση τον νέο νόμο-πλαίσιο. Η πώληση της εταιρείας παραγωγής ενέργειας (EDP) και της εταιρείας διαχείρισης του ενεργειακού δικτύου (REN) έχει ολοκληρωθεί· εκπονήθηκε στρατηγική για την αναδιάρθρωση των δημόσιων επιχειρήσεων. Το νομικό πλαίσιο που διέπει τις δημόσιες συμβάσεις βελτιώνεται, ενώ είναι σε εξέλιξη ο εκσυγχρονισμός του νομικού πλαισίου της στεγαστικής αγοράς. Η μεταρρύθμιση του δικαστικού συστήματος προχωρεί ικανοποιητικά. 3) Ενόψει των ανωτέρω, η εκτελεστική απόφαση 2011/344/ΕΕ θα πρέπει να τροποποιηθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 3 της εκτελεστικής απόφασης 2011/344/ΕΕ τροποποιείται ως ακολούθως: 1) Η παράγραφος 6 αντικαθίσταται από το ακόλουθο κείμενο: «6. Η Πορτογαλία θεσπίζει τα ακόλουθα μέτρα εντός του 2012, σύμφωνα με τους όρους του μνημονίου κατανόησης: α) Τα οριζόμενα στα στοιχεία β) και γ) μέτρα, που ανέρχονται σε τουλάχιστον 9,8 δισεκατ. ευρώ, περιλαμβάνονται στον προϋπολογισμό του 2012. Λαμβάνονται επιπλέον μέτρα, κυρίως στο σκέλος των δαπανών, ώστε να καλυφθεί κάθε πιθανή διαφορά η οποία θα προκύψει ενδεχομένως από τις δημοσιονομικές εξελίξεις το 2012. Η κυβέρνηση θα εγκρίνει συμπληρωματικό προϋπολογισμό τον Μάρτιο, που θα περιλαμβάνει διάφορα στοιχεία, όπως είναι οι συνέπειες της μεταφοράς των συνταξιοδοτικών ταμείων των τραπεζών στο δημόσιο σύστημα κοινωνικής ασφάλισης, η δημοσιονομική συμφωνία με την αυτόνομη περιφέρεια της Μαδέρας, ο δημοσιονομικός αντίκτυπος της επιδείνωσης των οικονομικών προοπτικών, η μείωση των πληρωμών τόκων και η στρατηγική για την τακτοποίηση των ληξιπρόθεσμων οφειλών. Ο συμπληρωματικός προϋπολογισμός δεν θα μεταβάλει τον στόχο για το έλλειμμα της γενικής κυβέρνησης το 2012 (που αντιστοιχεί στο 4½ % του ΑΕΠ). β) Η Πορτογαλία επιδιώκει το 2012 μείωση των δαπανών κατά τουλάχιστον 6,8 δισεκατ. ευρώ, που περιλαμβάνουν: μείωση των μισθών και της απασχόλησης στον δημόσιο τομέα· περικοπές στις συντάξεις· διεξοδική αναδιοργάνωση της κεντρικής διοίκησης, με εξάλειψη των περιττών θέσεων και λοιπών ανεπαρκειών· μείωση των μεταβιβάσεων προς τις δημόσιες επιχειρήσεις· αναδιοργάνωση και μείωση του αριθμού των δήμων και κοινοτήτων· περικοπές στους τομείς της εκπαίδευσης και της υγείας· μικρότερες μεταφορές πόρων προς τις αρχές της περιφερειακής και της τοπικής αυτοδιοίκησης· και μείωση των κεφαλαιουχικών και λοιπών δαπανών, όπως αναφέρεται στο πρόγραμμα. γ) Στο σκέλος των εσόδων, η Πορτογαλία εφαρμόζει μέτρα ενίσχυσης των εσόδων συνολικού ύψους περίπου 3 δισεκατ. ευρώ, συμπεριλαμβανομένων των εξής μέτρων: διεύρυνση της βάσης του ΦΠΑ, με περιορισμό των εξαιρέσεων και με αναδιαμόρφωση των καταλόγων των προϊόντων και υπηρεσιών που υπόκεινται σε μειωμένους, ενδιάμεσους και υψηλότερους συντελεστές· αύξηση των ειδικών φόρων κατανάλωσης· διεύρυνση της βάσης του εταιρικού φόρου και της βάσης του φόρου εισοδήματος φυσικών προσώπων, με μείωση των φοροαπαλλαγών και των ειδικών καθεστώτων· διασφάλιση της σύγκλισης των φοροαπαλλαγών του φόρου εισοδήματος φυσικών προσώπων που εφαρμόζονται στις συντάξεις και στο εισόδημα της εργασίας· και αλλαγές στη φορολόγηση της περιουσίας με ουσιαστική μείωση των απαλλαγών. Τα μέτρα αυτά συμπληρώνονται με μέτρα καταπολέμησης της φοροδιαφυγής, της απάτης και της παραοικονομίας. δ) Η Πορτογαλία θεσπίζει μέτρα για την ενίσχυση της διαχείρισης των δημόσιων οικονομικών. Η Πορτογαλία θέτει σε εφαρμογή τα μέτρα που προβλέπονται από τον νέο δημοσιονομικό νόμο-πλαίσιο, συμπεριλαμβανομένης της κατάρτισης μεσοπρόθεσμου δημοσιονομικού πλαισίου. Ενισχύονται σημαντικά τα δημοσιονομικά πλαίσια σε τοπικό και περιφερειακό επίπεδο, ιδίως με την πρόταση των βασικών επιλογών για την ευθυγράμμιση των αντίστοιχων νόμων χρηματοδότησης προς τους όρους του δημοσιονομικού νόμου-πλαισίου. Η Πορτογαλία βελτιώνει την ενημέρωση για τα δημόσια οικονομικά και την παρακολούθησή τους και ενισχύει τους κανόνες και τις διαδικασίες εκτέλεσης του προϋπολογισμού. Η πορτογαλική κυβέρνηση εκπονεί στρατηγική για την επικύρωση και την τακτοποίηση των ληξιπρόθεσμων οφειλών. Η στρατηγική θα περιλαμβάνει κριτήρια για την ιεράρχηση των πληρωμών προς τους πιστωτές, καθώς και οργανωτικές ρυθμίσεις που να εξασφαλίζουν αμερόληπτη και διαφανή διαδικασία σε όλους τους τομείς. Η Πορτογαλία θέτει σε εφαρμογή ενισχυμένο νομικό και θεσμικό πλαίσιο για την εκτίμηση των δημοσιονομικών κινδύνων, προτού συμμετάσχει σε σύμβαση ΣΔΙΤ. Ομοίως, η Πορτογαλία θεσπίζει νόμο για τη ρύθμιση της ίδρυσης και της λειτουργίας δημόσιων επιχειρήσεων σε κεντρικό, περιφερειακό και τοπικό επίπεδο. Η Πορτογαλία δεν συμμετέχει σε καμία νέα σύμβαση ΣΔΙΤ και δεν ιδρύει καμία δημόσια επιχείρηση έως ότου είναι έτοιμοι οι έλεγχοι και η νέα νομική δομή. ε) Η τοπική αυτοδιοίκηση στην Πορτογαλία αριθμεί σήμερα 308 δήμους και 4 259 κοινότητες. Η Πορτογαλία εκπονεί σχέδιο ενοποίησης με στόχο την αναδιοργάνωση και τη σημαντική μείωση του αριθμού αυτών των οντοτήτων. Οι αλλαγές αυτές θα αρχίσουν να ισχύουν από την αρχή της επόμενης περιόδου δημοτικών εκλογών. στ) Η Πορτογαλία εκσυγχρονίζει τις οικονομικές της υπηρεσίες με τη δημιουργία ενιαίας οντότητας, τη μείωση του αριθμού των δημοτικών υπηρεσιών και την αντιμετώπιση των εναπομενουσών συμφορήσεων στο σύστημα φορολογικών προσφυγών. ζ) Η Πορτογαλία εφαρμόζει τη χρηματοοικονομική συμφωνία με την αυτόνομη περιφέρεια της Μαδέρας. η) Η Πορτογαλία θεσπίζει μέτρα που βελτιώνουν την αποδοτικότητα και τη βιωσιμότητα των δημόσιων επιχειρήσεων σε κεντρικό, περιφερειακό και τοπικό επίπεδο. Η Πορτογαλία εφαρμόζει στρατηγική για την αναδιάρθρωση, τη μείωση του χρέους των δημόσιων επιχειρήσεων και την εξασφάλιση καλύτερων όρων για χρηματοδότηση μέσω των αγορών. Η Πορτογαλία εφαρμόζει την εν λόγω στρατηγική με στόχο να επιτευχθεί λειτουργική ισορροπία σε επίπεδο τομέα μέχρι τα τέλη του 2012. θ) Η Πορτογαλία εξακολουθεί να υλοποιεί το πρόγραμμα ιδιωτικοποιήσεων. Ειδικότερα, το 2012 θα πωληθούν οι μετοχές που κατέχει ο δημόσιος τομέας στις εταιρείες GALP, TAP και ANA και θα δρομολογηθεί η ιδιωτικοποίηση του κλάδου εμπορευματικών μεταφορών των εταιρειών Comboios de Portugal, Correios de Portugal και ορισμένων μικρότερων εταιρειών. Θα εκπονηθεί στρατηγική για την “Parpublica”, στο πλαίσιο της οποίας θα εξεταστεί η εκκαθάρισή της ή η ένταξή της στη γενική κυβέρνηση. ι) Η Πορτογαλία εισάγει νομοθετικές ρυθμίσεις για τη μεταρρύθμιση του συστήματος ασφάλισης κατά της ανεργίας, συμπεριλαμβάνοντας μείωση της ανώτατης διάρκειας χορήγησης των ασφαλιστικών επιδομάτων ανεργίας, θέσπιση ανώτατου ορίου για τα επιδόματα ανεργίας, τα οποία δεν πρέπει να υπερβαίνουν κατά 2,5 φορές τον δείκτη κοινωνικής στήριξης, μείωση των επιδομάτων κατά τη χρονική διάρκεια της ανεργίας, μείωση της ελάχιστης περιόδου καταβολής εισφορών και επέκταση της ασφάλισης κατά της ανεργίας σε ορισμένες κατηγορίες αυτοαπασχολουμένων. ια) Η κυβέρνηση της Πορτογαλίας εκπονεί πρόταση για την ευθυγράμμιση του συστήματος αποζημιώσεων απόλυσης ώστε να μειωθεί το επίπεδό τους στον μέσο όρο της ΕΕ, που είναι 8 έως 12 ημέρες ανά έτος εργασίας, και τη δημιουργία ενός αντισταθμιστικού ταμείου για τις αποζημιώσεις απόλυσης. ιβ) Οι διατάξεις για την καταβολή αμοιβών υπερωριακής απασχόλησης καθίστανται λιγότερο αυστηρές και εισάγονται ρυθμίσεις αυξημένης ευελιξίας όσον αφορά το ωράριο. ιγ) Η Πορτογαλία προωθεί μισθολογικές εξελίξεις που συνάδουν με τους στόχους της ενίσχυσης της δημιουργίας θέσεων εργασίας και βελτίωσης της ανταγωνιστικότητας των επιχειρήσεων, με σκοπό τη διόρθωση των μακροοικονομικών ανισορροπιών. Κατά τη διάρκεια του προγράμματος, οποιαδήποτε αύξηση των κατώτατων μισθών πραγματοποιείται μόνο αν δικαιολογείται από την πορεία της οικονομίας και τις εξελίξεις στην αγορά εργασίας. Λαμβάνονται μέτρα για την αντιμετώπιση των αδυναμιών των σημερινών συστημάτων διαπραγμάτευσης των μισθών, συμπεριλαμβανομένης της θέσπισης νομοθεσίας για τον επανακαθορισμό των κριτηρίων και των κανόνων επέκτασης των συλλογικών συμβάσεων και για τη διευκόλυνση των επιχειρησιακών συμβάσεων. Έως τότε αναστέλλεται η εφαρμογή των επεκτάσεων. ιδ) Οι ενεργητικές πολιτικές στην αγορά εργασίας ενισχύονται έπειτα από επισκόπηση των ισχυουσών πρακτικών και βάσει συμφωνημένου σχεδίου δράσης. ιε) Καταρτίζεται σχέδιο δράσης για τη βελτίωση της ποιότητας της δευτεροβάθμιας και της επαγγελματικής εκπαίδευσης και κατάρτισης. ιστ) Η λειτουργία του δικαστικού συστήματος βελτιώνεται με την εφαρμογή των μέτρων που προτείνονται στο πλαίσιο του χάρτη δικαστικής μεταρρύθμισης και με την εκδίκαση και τον έλεγχο των καθυστερούμενων εκκρεμών υποθέσεων, προκειμένου να ληφθούν μέτρα για την εξάλειψη των καθυστερήσεων και την προώθηση της εξωδικαστικής επίλυσης των διαφορών. ιζ) Η Πορτογαλία συνεχίζει το άνοιγμα της οικονομίας της στον ανταγωνισμό. Η πορτογαλική κυβέρνηση λαμβάνει τα αναγκαία μέτρα για να εξασφαλίσει ότι η δράση της δεν δημιουργεί εμπόδια στην ελεύθερη κυκλοφορία των κεφαλαίων και, ειδικότερα, ότι το πορτογαλικό κράτος ή οποιοσδήποτε δημόσιος φορέας δεν συνάπτει, με την ιδιότητα του μετόχου, συμφωνίες οι οποίες είναι πιθανόν να παρακωλύσουν την ελεύθερη κυκλοφορία των κεφαλαίων ή να επηρεάσουν τον διαχειριστικό έλεγχο των επιχειρήσεων. Οι επαγγελματικές υπηρεσίες απελευθερώνονται με τη βελτίωση του πλαισίου επαγγελματικών προσόντων και την εξάλειψη των περιορισμών στα νομοθετικώς κατοχυρωμένα επαγγέλματα. Στους τομείς των κατασκευών και της διαχείρισης ακίνητης περιουσίας, η Πορτογαλία καθιστά λιγότερο επαχθείς τις απαιτήσεις που βαρύνουν τους διασυνοριακούς παρόχους και επανεξετάζει τα εμπόδια που παρακωλύουν την εγκατάσταση των παρόχων υπηρεσιών. ιη) Ο ανταγωνισμός και το κανονιστικό πλαίσιο βελτιώνονται. Η Πορτογαλία ενισχύει την ανεξαρτησία και τους πόρους των κύριων εθνικών ρυθμιστικών αρχών· εφαρμόζει το νόμο για τον ανταγωνισμό με στόχο να βελτιωθεί η ταχύτητα και η αποτελεσματικότητα της εφαρμογής των κανόνων ανταγωνισμού· και θέτει σε λειτουργία το ειδικό δικαστήριο ανταγωνισμού, ρύθμισης και εποπτείας. ιθ) Στον ενεργειακό τομέα, η Πορτογαλία λαμβάνει μέτρα για τη διευκόλυνση της εισόδου στην αγορά, προάγει την καθιέρωση της ιβηρικής αγοράς φυσικού αερίου και λαμβάνει περαιτέρω μέτρα για την πλήρη μεταφορά της τρίτης δέσμης μέτρων της ΕΕ για την ενέργεια στο πορτογαλικό δίκαιο. Η Πορτογαλία λαμβάνει μέτρα για την επανεξέταση των καθεστώτων στήριξης και αντιστάθμισης για την παραγωγή ηλεκτρικής ενέργειας. Η Πορτογαλία λαμβάνει μέτρα για τη μείωση των υπερβολικών προσόδων και την εξάλειψη του τιμολογιακού χρέους (“defice tarifário”) έως το 2020, με έμφαση στα συστήματα αντισταθμίσεων για την εγγύηση του ενεργειακού εφοδιασμού, στο ειδικό καθεστώς (ανανεώσιμες πηγές ενέργειας -εκτός όσων χορηγούνται στο πλαίσιο διαγωνιστικών μηχανισμών- και συμπαραγωγή) και στο σύνηθες καθεστώς (“CMEC” και “CAE”). κ) Για άλλους, βασιζόμενους σε δίκτυο, κλάδους, ιδίως στις μεταφορές, τις τηλεπικοινωνίες και τις ταχυδρομικές υπηρεσίες, η Πορτογαλία θεσπίζει πρόσθετα μέτρα για την προώθηση του ανταγωνισμού και της ευελιξίας. κα) Η Πορτογαλία εγκρίνει τον αναθεωρημένο κώδικα δημόσιων συμβάσεων, συμβάλλοντας έτσι στη δημιουργία πιο ανταγωνιστικού επιχειρηματικού περιβάλλοντος και στην αύξηση της αποδοτικότητας των δημόσιων δαπανών. κβ) Η Πορτογαλία εφαρμόζει τη νομοθεσία για την αγορά μίσθωσης κατοικιών με στόχο την περαιτέρω εξισορρόπηση των υποχρεώσεων των μισθωτών και των ιδιοκτητών, την αύξηση των κινήτρων για ανακαίνιση των ακινήτων και την ενίσχυση της ευελιξίας και του δυναμισμού της αγοράς.». 2) Η παράγραφος 8 τροποποιείται ως εξής: α) τα σημεία β) και γ) αντικαθίστανται από το ακόλουθο κείμενο: «β) παρακολουθεί προσεκτικά τα σχέδια που υποβάλλουν οι τράπεζες ώστε ο δείκτης βασικού κεφαλαίου κατηγορίας 1 (Core Tier 1) να φθάσει στο 10 % το αργότερο μέχρι το τέλος του 2012. Οι κεφαλαιακές απαιτήσεις που προκύπτουν από την αποτίμηση του δημόσιου χρέους βάσει των τιμών της αγοράς, σύμφωνα με την Ευρωπαϊκή Αρχή Τραπεζών, θα ικανοποιηθούν τον Ιούνιο του 2012, σε συνδυασμό με τις κεφαλαιακές επιπτώσεις του ειδικού προγράμματος επιτόπιων επιθεωρήσεων και της μεταφοράς των συνταξιοδοτικών ταμείων των τραπεζών στο δημόσιο σύστημα κοινωνικής ασφάλισης. Αν οι τράπεζες δεν μπορέσουν να καλύψουν εγκαίρως τα κατώφλια επάρκειας ιδίων κεφαλαίων, είναι πιθανόν να χρειαστεί η προσωρινή παροχή κεφαλαίων από το Δημόσιο, τα οποία για τις ιδιωτικές τράπεζες διατίθενται μέσω του μηχανισμού στήριξης της φερεγγυότητας των τραπεζών ύψους 12 δισεκατ. ευρώ, που συστάθηκε στο πλαίσιο του προγράμματος· γ) μεριμνά για ισόρροπη και εύτακτη απομόχλευση του τραπεζικού τομέα, η οποία εξακολουθεί να είναι ουσιώδους σημασίας για την εξάλειψη των ανισορροπιών της χρηματοδότησης σε μόνιμη βάση. Τα σχέδια χρηματοδότησης των τραπεζών στοχεύουν στη μείωση του δείκτη χορηγήσεων προς καταθέσεις σε ενδεικτική τιμή γύρω στο 120 % μέχρι το τέλος του προγράμματος και εν τέλει μείωση της εξάρτησης από χρηματοδότηση προερχόμενη από το Ευρωσύστημα κατά τη διάρκεια του προγράμματος. Αυτά τα σχέδια χρηματοδότησης επανεξετάζονται ανά τρίμηνo·»· β) τα στοιχεία ε) και στ) αντικαθίστανται από το ακόλουθο κείμενο: «ε) βεβαιώνεται ότι γίνονται οι αναγκαίες προσαρμογές στην κρατική Caixa Geral de Depósitos (CGD), ώστε να αυξηθεί η κεφαλαιακή βάση του βασικού τραπεζικού σκέλους της. Το 2012 αναμένεται να γίνει η πώληση του ασφαλιστικού σκέλους της απευθείας σε τελικό αγοραστή, η οποία θα συμβάλει στην κάλυψη των συμπληρωματικών κεφαλαιακών αναγκών του εν λόγω έτους, ενώ η CGD θα συνεχίσει τις προσπάθειες εκποίησης μη στρατηγικών περιουσιακών στοιχείων. Στο μέτρο που οι ανάγκες αυτές δεν μπορέσουν να καλυφθούν από εσωτερικούς πόρους του ομίλου έως το τέλος Ιουνίου του 2012, η CGD θα λάβει κρατική κεφαλαιακή στήριξη από ταμειακά αποθέματα ασφαλείας εκτός του μηχανισμού στήριξης της φερεγγυότητας των τραπεζών· στ) εξασφαλίζει ότι τα έσοδα που θα προκύψουν από τη μερική μεταφορά των συνταξιοδοτικών ταμείων των τραπεζών στο δημόσιο σύστημα κοινωνικής ασφάλισης θα χρησιμοποιηθούν με τρόπο που σέβεται τους ενωσιακούς κανόνες περί κρατικών ενισχύσεων. Η πορτογαλική κυβέρνηση προβαίνει, υπό αυστηρά κριτήρια επιλεξιμότητας, σε μεταφορά υποχρεώσεων ύψους μέχρι 3 δισεκατ. ευρώ από τις τράπεζες προς τη γενική κυβέρνηση, διατηρώντας συγχρόνως τις συμβατικές υποχρεώσεις του οφειλέτη·»· γ) το στοιχείο ζ) αντικαθίσταται από το ακόλουθο κείμενο: «ζ) εκπονεί και εφαρμόζει πιο αποτελεσματική στρατηγική για την ανάκτηση των επισφαλών περιουσιακών στοιχείων των οχημάτων ειδικού σκοπού, με στόχο να μεγιστοποιηθούν οι αποδόσεις για τους φορολογουμένους μέσα σε εύλογο χρονικό διάστημα·»· δ) το στοιχείο θ) αντικαθίσταται από το ακόλουθο κείμενο: «θ) εξασφαλίζει ότι οι τράπεζες έχουν ενσωματώσει τα διαθέσιμα αποτελέσματα του προγράμματος ειδικών επιτόπιων επιθεωρήσεων στα τεστ αντοχής με ελάχιστο όριο δείκτη βασικού κεφαλαίου κατηγορίας 1 (Core Tier 1) 6 %·»· ε) το στοιχείο ι) απαλείφεται. Άρθρο 2 Η παρούσα απόφαση απευθύνεται στην Πορτογαλική Δημοκρατία. Βρυξέλλες, 29 Μαρτίου 2012.

Πιστωτική αγορά

ΔΗΜΟΣΙΟΝΟΜΙΚΑ

Εμπράγματο Δίκαιο

Αστικό Δίκαιο

Δημόσιο χρέος


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 284/2012 ΤΗΣ ΕΠΙΤΡΟΠΉΣ της 29ης Μαρτίου 2012 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα και για την κατάργηση του εκτελεστικού κανονισμού (ΕΕ) αριθ. 961/2011 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii), Εκτιμώντας τα ακόλουθα: (1) Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων μέτρων έκτακτης ανάγκης από την Ένωση για τρόφιμα και ζωοτροφές που εισάγονται από τρίτη χώρα προκειμένου να προστατευθούν η δημόσια υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη. (2) Μετά το ατύχημα στον πυρηνικό σταθμό της Φουκουσίμα στις 11 Μαρτίου 2011, η Επιτροπή πληροφορήθηκε ότι τα επίπεδα ραδιονουκλεϊδίων σε ορισμένα τρόφιμα καταγωγής Ιαπωνίας υπερέβαιναν τα επίπεδα δράσης που ισχύουν στην Ιαπωνία για τα τρόφιμα. Η μόλυνση αυτή ενδέχεται να αποτελεί απειλή για τη δημόσια υγεία και την υγεία των ζώων στην Ένωση και, κατά συνέπεια, εκδόθηκε ο εκτελεστικός κανονισμός (ΕΕ) αριθ. 297/2011 της Επιτροπής, της 25ης Μαρτίου 2011, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (2). Ο εν λόγω κανονισμός αντικαταστάθηκε μεταγενέστερα από τον εκτελεστικό κανονισμό (ΕΕ) αριθ. 961/2011 της Επιτροπής (3). (3) Οι ιαπωνικές αρχές πληροφόρησαν την Επιτροπή ότι σε πολλά δείγματα από σάκε και άλλα οινοπνευματώδη ποτά (ουίσκι και shochu) που αναλύθηκαν, δεν ανιχνεύθηκε ραδιενέργεια σε καμία περίπτωση. Με τη διαδικασία στίλβωσης, ζύμωσης και απόσταξης η ραδιενέργεια αφαιρείται σχεδόν εξ ολοκλήρου από το οινοπνευματώδες ποτό. Το θέμα θα παρακολουθείται με βάση τη διαρκή παρακολούθηση του σάκε, του ουίσκι και του shochu από τις ιαπωνικές αρχές. Ως εκ τούτου, είναι σκόπιμο να εξαιρεθούν το σάκε, το ουίσκι και το shochu από το πεδίο εφαρμογής του παρόντος κανονισμού, προκειμένου να μειωθεί η διοικητική επιβάρυνση των αρχών της Ιαπωνίας και των αρμόδιων αρχών των κρατών μελών εισαγωγής. (4) Οι ιαπωνικές αρχές εξέδωσαν στις 24 Φεβρουαρίου 2012 νέα μέγιστα επίπεδα για το άθροισμα του καισίου-134 και του καισίου-137, που πρόκειται να ισχύσουν από την 1η Απριλίου 2012, ενώ προβλέπονται μεταβατικά μέτρα για το ρύζι, το βοδινό κρέας, τα σπέρματα σόγιας και τα μεταποιημένα προϊόντα τους, τα οποία είναι χαμηλότερα από τα μέγιστα επίπεδα που θεσπίστηκαν με τον κανονισμό (Ευρατόμ) αριθ. 3954/87 του Συμβουλίου, της 22ας Δεκεμβρίου 1987, για τον καθορισμό των μέγιστων επιτρεπτών επιπέδων ραδιενέργειας στα τρόφιμα και τις ζωοτροφές λόγω πυρηνικού ατυχήματος ή σε περίπτωση εκτάκτου κινδύνου από ακτινοβολίες (4). Τα μεταβατικά μέτρα για το βοδινό κρέας δεν έχουν σχέση με τις εισαγωγές στην Ένωση, δεδομένου ότι οι εισαγωγές βοδινού κρέατος από την Ιαπωνία στην Ένωση δεν επιτρέπονται για λόγους υγείας των ζώων και δημόσιας υγείας άλλους από τη ραδιενέργεια. Οι ιαπωνικές αρχές ενημέρωσαν επίσης την Επιτροπή ότι δεν επιτρέπεται να εξάγονται από την Ιαπωνία τα προϊόντα που δεν επιτρέπεται να διατίθενται στην ιαπωνική αγορά. Συνεπώς, παρόλο που δεν απαιτείται για λόγους ασφάλειας, είναι σκόπιμο, προκειμένου να εξασφαλιστεί η συνοχή μεταξύ των ελέγχων που διενεργούνται πριν από τις εξαγωγές από τις ιαπωνικές αρχές και των ελέγχων που διενεργούνται για τα επίπεδα ραδιονουκλεϊδίων στις ζωοτροφές και στα τρόφιμα καταγωγής ή προέλευσης Ιαπωνίας κατά την είσοδό τους στην Ένωση, να εφαρμόζονται στην Ένωση τα ίδια μέγιστα επίπεδα ραδιονουκλεϊδίων, για τις ζωοτροφές και τα τρόφιμα από την Ιαπωνία, με τα μέγιστα επίπεδα που ισχύουν στην Ιαπωνία, εφόσον τα τελευταία είναι χαμηλότερα από τις τιμές που ορίζονται στον κανονισμό (Ευρατόμ) αριθ. 3954/87. (5) Αμέσως μετά το ατύχημα άρχισαν να απαιτούνται έλεγχοι για την παρουσία ιωδίου-131 και αθροίσματος καισίου-134 και καισίου-137 σε ζωοτροφές και τρόφιμα καταγωγής Ιαπωνίας, επειδή υπήρχαν αποδεικτικά στοιχεία ότι η έκλυση της ραδιενέργειας στο περιβάλλον ήταν συνδεδεμένη κατά πολύ μεγάλο μέρος με το ιώδιο-131, το καίσιο-134 και το καίσιο-137, ενώ η εκπομπή των ραδιονουκλεϊδίων στρόντιο (Sr-90), πλουτώνιο (Pu-239) και αμερίκιο (Am-241) ήταν πολύ περιορισμένη ή μηδαμινή. Το ιώδιο-131 έχει βραχύ χρόνο ημιζωής διάρκειας 8 ημερών και επειδή, αφενός, δεν υπήρχε έκλυση στο περιβάλλον ραδιενέργειας από τον πυρηνικό σταθμό όπου σημειώθηκε το ατύχημα κατά τους πρόσφατους μήνες και, αφετέρου, η κατάσταση του κατεστραμμένου πυρηνικού αντιδραστήρα έχει πλέον σταθεροποιηθεί οπότε δεν αναμένεται νέα έκλυση στο περιβάλλον, το ιώδιο-131 δεν βρίσκεται πλέον στο περιβάλλον ούτε, επομένως, στις ζωοτροφές και τα τρόφιμα από την Ιαπωνία. Κατά συνέπεια, δεν απαιτείται πλέον η διενέργεια του ελέγχου για την παρουσία ιωδίου-131 που προβλεπόταν στον εκτελεστικό κανονισμό (ΕΕ) αριθ. 1371/2011 της Επιτροπής, της 21ης Δεκεμβρίου 2011, για την τροποποίηση του εκτελεστικού κανονισμού (ΕΕ) αριθ. 961/2011 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (5). Επομένως, τα μέγιστα επίπεδα για το ιώδιο-131 δεν είναι αναγκαίο να διατηρηθούν στον παρόντα κανονισμό. (6) Ο εκτελεστικός κανονισμός (ΕΕ) αριθ. 961/2011 προέβλεπε επίσης μέγιστα επίπεδα για το στρόντιο, το πλουτώνιο και το αμερίκιο σε περίπτωση που θα υπήρχε νέα έκλυση ραδιενέργειας στο περιβάλλον, συμπεριλαμβανομένων των εν λόγω ραδιονουκλεϊδίων. Δεδομένου ότι ο κατεστραμμένος πυρηνικός αντιδραστήρας βρίσκεται στο εξής σε σταθερή κατάσταση, οι πιθανότητες νέας έκλυσης ραδιενέργειας στο περιβάλλον είναι μηδαμινές ή απειροελάχιστες και δεν έχει υπάρξει σημαντική έκλυση στο περιβάλλον στροντίου, πλουτωνίου και αμερικίου μετά το ατύχημα στον πυρηνικό σταθμό, είναι προφανές ότι η διενέργεια ελέγχου για την παρουσία αυτών των ραδιονουκλεϊδίων στα τρόφιμα ή τις ζωοτροφές από την Ιαπωνία δεν είναι αναγκαία. Κατά συνέπεια, τα μέγιστα επίπεδα για τα εν λόγω ραδιονουκλεΐδια δεν χρειάζεται να διατηρηθούν στον παρόντα κανονισμό. (7) Ο εκτελεστικός κανονισμός (ΕΕ) αριθ. 961/2011 τροποποιήθηκε δύο φορές προκειμένου να ληφθεί υπόψη η εξέλιξη της κατάστασης. Δεδομένου ότι ο παρών κανονισμός προβλέπει περαιτέρω τροποποιήσεις που απαιτούν την πραγματοποίηση αλλαγών σε ορισμένες διατάξεις του εν λόγω κανονισμού, είναι σκόπιμο ο εκτελεστικός κανονισμός (ΕΕ) αριθ. 961/2011 να αντικατασταθεί από νέο κανονισμό. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός εφαρμόζεται στις ζωοτροφές και στα τρόφιμα, κατά την έννοια του άρθρου 1 παράγραφος 2 του κανονισμού (Ευρατόμ) αριθ. 3954/87, καταγωγής ή προέλευσης Ιαπωνίας, με εξαίρεση: α) τα προϊόντα που αποστάλθηκαν από την Ιαπωνία πριν από τις 28 Μαρτίου 2011· β) τα προϊόντα που συγκομίστηκαν και/ή μεταποιήθηκαν πριν από τις 11 Μαρτίου 2011· γ) το σάκε των κωδικών ΣΟ ex 2206 00 39 (αφρώδες), ex 2206 00 59 (μη αφρώδες, που παρουσιάζεται σε δοχεία με περιεχόμενο που δεν υπερβαίνει τα 2 λίτρα) ή ex 2206 00 89 (μη αφρώδες, που παρουσιάζεται σε δοχεία με περιεχόμενο που υπερβαίνει τα 2 λίτρα)· δ) ουίσκι του κωδικού ΣΟ 2208 30· ε) το shochu των κωδικών ΣΟ ex 2208 90 56, ex 2208 90 69, ex 2208 90 77 ή ex 2208 90 78. Άρθρο 2 Ορισμοί Για τους σκοπούς του παρόντος κανονισμού, «μεταβατικά μέτρα που προβλέπονται από την ιαπωνική νομοθεσία» είναι τα μεταβατικά μέτρα που έλαβαν οι ιαπωνικές αρχές στις 24 Φεβρουαρίου 2012 όσον αφορά τα μέγιστα επίπεδα για το άθροισμα του καισίου-134 και του καισίου-137, όπως αναφέρονται στο παράρτημα III. Άρθρο 3 Εισαγωγή στην Ένωση Οι ζωοτροφές και τα τρόφιμα (στο εξής «τα προϊόντα») που αναφέρονται στο άρθρο 1 μπορούν να εισάγονται στην Ευρωπαϊκή Ένωση μόνο αν συμμορφώνονται με τις διατάξεις του παρόντος κανονισμού. Άρθρο 4 Μέγιστα επίπεδα καισίου-134 και καισίου-137 1. Τα προϊόντα που αναφέρονται στο άρθρο 1, με εξαίρεση το ρύζι, τα σπέρματα σόγιας και τα μεταποιημένα προϊόντα τους, συμμορφώνονται με το μέγιστο επίπεδο για το άθροισμα του καισίου-134 και του καισίου-137, όπως ορίζεται στο παράρτημα II. 2. Το ρύζι και τα σπέρματα σόγιας καθώς και τα μεταποιημένα προϊόντα τους πληρούν το μέγιστο επίπεδο για το άθροισμα του καισίου-134 και του καισίου-137 που ορίζεται στο παράρτημα III. Άρθρο 5 Δήλωση 1. Κάθε φορτίο των προϊόντων που αναφέρονται στο άρθρο 1 συνοδεύεται από έγκυρη δήλωση που έχει συνταχθεί και υπογραφεί σύμφωνα με το άρθρο 6. 2. Η δήλωση που αναφέρεται στην παράγραφο 1: α) βεβαιώνει ότι τα προϊόντα συμμορφώνονται με την ισχύουσα νομοθεσία στην Ιαπωνία και β) προσδιορίζει κατά πόσο τα προϊόντα εμπίπτουν ή όχι στο πλαίσιο των μεταβατικών μέτρων που προβλέπονται από την ιαπωνική νομοθεσία. 3. Η δήλωση που αναφέρεται στην παράγραφο 1 βεβαιώνει, περαιτέρω: α) ότι τα προϊόντα συγκομίστηκαν και/ή υπέστησαν επεξεργασία πριν από την 11η Μαρτίου 2011· ή β) ότι τα προϊόντα δεν κατάγονται και δεν προέρχονται από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα και Σιζουόκα· ή γ) ότι τα προϊόντα προέρχονται μεν από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα και Σιζουόκα, αλλά δεν κατάγονται από έναν από αυτούς τους νομούς και δεν έχουν εκτεθεί σε ραδιενέργεια κατά τη διάρκεια της διαμετακόμισης· ή δ) ότι, εφόσον τα προϊόντα προέρχονται από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα και Σιζουόκα, συνοδεύονται από αναλυτική έκθεση που περιέχει τα αποτελέσματα της δειγματοληψίας και της ανάλυσης. 4. Το στοιχείο δ) της παραγράφου 3 ισχύει επίσης για τα προϊόντα που έχουν αλιευτεί ή συγκομιστεί στα παράκτια ύδατα των νομών οι οποίοι αναφέρονται στο εν λόγω στοιχείο, ανεξάρτητα από το πού εκφορτώνονται. Άρθρο 6 Κατάρτιση και υπογραφή της δήλωσης 1. Η δήλωση που αναφέρεται στο άρθρο 5 συντάσσεται σύμφωνα με το υπόδειγμα του παραρτήματος I. 2. Για τα προϊόντα που αναφέρονται στο άρθρο 5 παράγραφος 3 στοιχεία α), β) ή γ), η δήλωση υπογράφεται από εξουσιοδοτημένο εκπρόσωπο της αρμόδιας ιαπωνικής αρχής ή από εξουσιοδοτημένο εκπρόσωπο του φορέα ο οποίος έχει εξουσιοδοτηθεί από την αρμόδια ιαπωνική αρχή υπό την ευθύνη και την εποπτεία της αρμόδιας ιαπωνικής αρχής. 3. Για τα προϊόντα που αναφέρονται στο άρθρο 5 παράγραφος 3 στοιχείο δ), η δήλωση υπογράφεται από εξουσιοδοτημένο εκπρόσωπο της αρμόδιας ιαπωνικής αρχής και συνοδεύεται από αναλυτική έκθεση η οποία περιλαμβάνει τα αποτελέσματα της δειγματοληψίας και της ανάλυσης. Άρθρο 7 Ταυτοποίηση Κάθε φορτίο των προϊόντων που αναφέρονται στο άρθρο 1 ταυτοποιείται με κωδικό ο οποίος αναγράφεται στη δήλωση που αναφέρεται στο άρθρο 5 παράγραφος 1, στην αναλυτική έκθεση που αναφέρεται στο άρθρο 6 παράγραφος 3, στο υγειονομικό πιστοποιητικό, καθώς και στα εμπορικά έγγραφα που συνοδεύουν το φορτίο. Άρθρο 8 Συνοριακοί σταθμοί ελέγχου και καθορισμένο σημείο εισόδου Τα φορτία των προϊόντων που αναφέρονται στο άρθρο 1, εκτός από εκείνα που εμπίπτουν στο πεδίο εφαρμογής της οδηγίας 97/78/ΕΚ του Συμβουλίου (6), εισάγονται στην Ένωση μέσω καθορισμένου σημείου εισόδου, κατά την έννοια του άρθρου 3 στοιχείο β) του κανονισμού (ΕΚ) αριθ. 669/2009 της Επιτροπής (7) (στο εξής «καθορισμένο σημείο εισόδου»). Άρθρο 9 Προηγούμενη γνωστοποίηση Οι υπεύθυνοι των επιχειρήσεων ζωοτροφών και τροφίμων ή οι αντιπρόσωποί τους κοινοποιούν εκ των προτέρων την άφιξη κάθε φορτίου των προϊόντων που αναφέρονται στο άρθρο 1, τουλάχιστον δύο εργάσιμες ημέρες πριν από την άφιξη του φορτίου, στις αρμόδιες αρχές του συνοριακού σταθμού ελέγχου ή του καθορισμένου σημείου εισόδου. Άρθρο 10 Επίσημοι έλεγχοι 1. Οι αρμόδιες αρχές του συνοριακού σταθμού ελέγχου ή του καθορισμένου σημείου εισόδου διενεργούν: α) ελέγχους εγγράφων σε όλα τα φορτία των προϊόντων που αναφέρονται στο άρθρο 1· β) φυσικούς ελέγχους και ελέγχους ταυτότητας, συμπεριλαμβανομένης της εργαστηριακής ανάλυσης σχετικά με την παρουσία καισίου-134 και καισίου-137, σε τουλάχιστον: i) το 5 % των φορτίων των προϊόντων που αναφέρονται στο άρθρο 5 παράγραφος 3 στοιχείο δ)· και ii) το 10 % των φορτίων των προϊόντων που αναφέρονται στο άρθρο 5 παράγραφος 3 στοιχεία β) και γ). 2. Τα φορτία φυλάσσονται υπό επίσημο έλεγχο για διάστημα 5 εργάσιμων ημερών κατ’ ανώτατο όριο, ενόσω εκκρεμεί η διαβίβαση των αποτελεσμάτων της εργαστηριακής ανάλυσης. 3. Σε περίπτωση που το αποτέλεσμα της εργαστηριακής ανάλυσης αποδεικνύει ότι οι εγγυήσεις που παρέχονται στη δήλωση είναι ανακριβείς, η δήλωση δεν θεωρείται έγκυρη και το φορτίο ζωοτροφών και τροφίμων δεν συμμορφώνεται με τις διατάξεις του παρόντος κανονισμού. Άρθρο 11 Δαπάνες Όλες οι δαπάνες που προκύπτουν από τους επίσημους ελέγχους που αναφέρονται στο άρθρο 10 και κάθε μέτρου που λαμβάνεται λόγω μη συμμόρφωσης βαρύνουν τους υπευθύνους των επιχειρήσεων ζωοτροφών και τροφίμων. Άρθρο 12 Θέση σε ελεύθερη κυκλοφορία Τα φορτία δεν μπορούν να τεθούν σε ελεύθερη κυκλοφορία εάν οι υπεύθυνοι των επιχειρήσεων ζωοτροφών και τροφίμων ή οι εκπρόσωποί τους δεν υποβάλουν στις τελωνειακές αρχές δήλωση, όπως αναφέρεται στο άρθρο 5 παράγραφος 1, η οποία: α) είναι δεόντως θεωρημένη από την αρμόδια αρχή στον συνοριακό σταθμό ελέγχου ή στο καθορισμένο σημείο εισόδου και β) παρέχει αποδεικτικά στοιχεία ότι οι επίσημοι έλεγχοι που αναφέρονται στο άρθρο 10 έχουν διενεργηθεί και ότι τα αποτελέσματα αυτών των ελέγχων ήταν ευνοϊκά. Άρθρο 13 Μη συμμορφούμενα προϊόντα Τα προϊόντα που δεν είναι σύμφωνα με τις διατάξεις του παρόντος κανονισμού δεν διατίθενται στην αγορά. Τα εν λόγω προϊόντα απορρίπτονται με ασφάλεια ή επιστρέφονται στη χώρα καταγωγής. Άρθρο 14 Εκθέσεις Τα κράτη μέλη ενημερώνουν την Επιτροπή σε μηνιαία βάση για όλα τα αναλυτικά αποτελέσματα που διαθέτουν, μέσω του συστήματος ταχείας ειδοποίησης για τα τρόφιμα και τις ζωοτροφές (RASFF). Άρθρο 15 Κατάργηση Ο εκτελεστικός κανονισμός (ΕΕ) αριθ. 961/2011 καταργείται. Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό. Άρθρο 16 Μεταβατικό μέτρο Κατά παρέκκλιση από το άρθρο 3, τα προϊόντα που αναφέρονται στο άρθρο 1 μπορούν να εισάγονται στην Ένωση αν είναι σύμφωνα με τον εκτελεστικό κανονισμό (ΕΕ) αριθ. 961/2011 βάσει του οποίου: α) τα προϊόντα έχουν εγκαταλείψει την Ιαπωνία πριν από την έναρξη ισχύος του παρόντος κανονισμού, ή β) τα προϊόντα συνοδεύονται από δήλωση, σύμφωνα με τον εν λόγω κανονισμό, η οποία εκδόθηκε πριν από την 1η Απριλίου 2012 και έχουν εγκαταλείψει την Ιαπωνία πριν από τις 15 Απριλίου 2012. Άρθρο 17 Έναρξη ισχύος και περίοδος εφαρμογής Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία της έναρξης ισχύος του έως την 31η Οκτωβρίου 2012. Ο κανονισμός εξετάζεται τακτικά προκειμένου να λαμβάνεται υπόψη η εξέλιξη της κατάστασης σχετικά με τη μόλυνση. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Μαρτίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ

Πολιτική για την υγεία

Πυρηνική βιομηχανία

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 279/2012 ΤΗΣ ΕΠΙΤΡΟΠΉΣ της 28ης Μαρτίου 2012 για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού. (2) Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2012.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 280/2012 ΤΗΣ ΕΠΙΤΡΟΠΉΣ της 28ης Μαρτίου 2012 σχετικά με την τροποποίηση των αντιπροσωπευτικών τιμών και των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον εκτελεστικό κανονισμό (ΕΕ) αριθ. 971/2011 για την περίοδο 2011/2012 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 36 παράγραφος 2 δεύτερο εδάφιο δεύτερη φράση, Εκτιμώντας τα ακόλουθα: (1) Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή λευκής ζάχαρης, ακατέργαστης ζάχαρης και ορισμένων σιροπιών για την περίοδο 2011/2012 καθορίστηκαν στον εκτελεστικό κανονισμό (ΕΕ) αριθ. 971/2011 της Επιτροπής (3). Οι εν λόγω τιμές και οι δασμοί τροποποιήθηκαν τελευταία με τον εκτελεστικό κανονισμό (ΕΕ) αριθ. 276/2012 της Επιτροπής (4). (2) Τα στοιχεία που έχει, επί του παρόντος, στη διάθεσή της η Επιτροπή οδηγούν στην τροποποίηση των εν λόγω ποσών, σύμφωνα με το άρθρο 36 του κανονισμού (ΕΚ) αριθ. 951/2006. (3) Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή των προϊόντων τα οποία αναφέρονται στο άρθρο 36 του κανονισμού (ΕΚ) αριθ. 951/2006, που καθορίστηκαν στον εκτελεστικό κανονισμό (ΕΕ) αριθ. 971/2011 για την περίοδο 2011/2012, τροποποιούνται και αναγράφονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2012.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ